Na temelju članka 83. Zakona o komunalnom gospodarstvu („Narodne novine“, broj 68/18, 110/18 i 32/20) i članka 34. Statuta Grada Skradina („Službeni vjesnik Šibensko-kninske županije“, broj 3/21 i 15/22), Gradsko vijeće Grada Skradina na 13. sjednici od 22. prosinca 2022. godine, donosi

**ODLUKU**

**o izmjeni i dopuni Odluke o komunalnom doprinosu**

**Članak 1.**

U Odluci o komunalnom doprinosu („Službeni vjesnik Šibensko-kninske županije“, broj 2/19, 4/19, 5/20 19/21) u Glavi IV članak 7. mijenja se i glasi:

Rješenje o komunalnom doprinosu donosi Upravni odjel za gospodarstvo, komunalne djelatnosti i lokalnu samoupravu Grada Skraina u postupku pokrenutom:

* po zahtjevu stranke, u skladu sa odlukom o komunalnom doprinosu koja je na snazi u vrijeme podnošenja zahtjeva stranke za donošenje tog rješenja,
* po službenoj dužnosti, u skladu sa odlukom o komunalnom doprinosu koja je na snazi na dan pravomoćnosti građevinske dozvole, pravomoćnosti rješenja o izvedenom stanju, odnosno koja je na snazi na dan donošenja rješenja o komunalnom doprinosu ako se radi o građevini koja se prema posebnim propisima kojima se uređuje gradnja može graditi bez građevinske dozvole.

 Ako Grad Skradin u skladu s posebnim zakonom kojim se uređuje prostorno uređenje sklopi ugovor kojim se obvezuje djelomično ili u cijelosti prebiti potraživanja s obvezom plaćanja komunalnog doprinosa, rješenje iz prethodnog stavka ovoga članka donosi se u skladu s tim ugovorom.

 Rješenje iz stavka 1. ovoga članka sadrži:

* podatke o obvezniku komunalnog doprinosa,
* iznos sredstava komunalnog doprinosa koji je obveznik dužan platiti,
* obvezu, način i rokove plaćanja komunalnog doprinosa,
* prikaz načina obračuna komunalnog doprinosa za građevinu koja se gradi ili je izgrađena s iskazom obujma odnosno površine građevine i jedinične vrijednosti komunalnog doprinosa.

**Članak 2.**

 Ova Odluka stupa na snagu osmog dana od dana objave u „Službenom vjesniku

Šibensko-kninske županije“.

KLASA: 363-05/19-01/1

Ur.broj:2182-03-02-22-5

Skradin, 22. prosinca 2022. god.

**GRADSKO VIJEĆE**

**GRADA SKRADINA**

 **Predsjednica**

**Nadija Zorica, v.r.**